Emfuleni ‘verleë’ ná voertuie gevat isAmptenare van die balju se kantoor het Donderdag die voertuie op die Emfuleni-munisipaliteit se perseel gaan haal (Foto: Eskom/Twitter) Die Emfuleni- plaaslike munisipaliteit in Gauteng sê hy is erg in die verleentheid gestel ná Eskom se besluit om op sy voertuie beslag te lê. Die munisipaliteit het nou ŉ dringende aansoek by die hof ingedien om Eskom se optrede te stop. Makhosonke Sangweni, woordvoerder van die munisipaliteit, sê die munisipaliteit is stom gelaat nadat die balju Donderdag gestuur is om die munisipaliteit se voertuie te vat om sy uitstaande skuld aan die kragvoorsiener te verhaal. Die munisipaliteit skuld nagenoeg R1,3 miljard aan Eskom. “Dit is wyd bekend dat die munisipaliteit hier en daar uitdagings ervaar met sy uitstaande Eskom-rekening, maar ons betaal gereeld aan die huidige rekening ondanks die kragvoorsiener se versuim om ŉ lewensvatbare betalingsooreenkoms aan te gaan,” sê Sangweni. Die kragvoorsiener het reeds verlede maand ŉ hofbevel bekom om op van die munisipaliteit se bates beslag te lê. Volgens Sangweni het die munisipaliteit destyds na Eskom uitgereik hieroor en voorgestel dat hulle vergader oor die munisipaliteit se betalinggeskiedenis en toekomstige betalings. Hy voer egter aan dat die munisipaliteit op 17 November laas amptelike kommunikasie met Eskom gehad het voor die beslaglegging “wat ten doel was om die munisipaliteit in die verleentheid te stel”. “Om vandag se bevooroordeelde optrede deur Eskom te versag het ons prokureurs aan Eskom en die Krugersdorp-balju geskryf en hulle gewaarsku oor hul versuim om die regte prosesse te volg, aangesien die saak nog onder bespreking by die hoogste hof van appèl is.” Die munisipaliteit het Eskom en die balju net vandag gegee om op sy prokureur se skrywe te reageer en al die voertuie terug te besorg. Daar is ook ŉ dringende aansoek by die hof ingedien om Eskom te keer om op enige verdere bates van die munisipaliteit beslag te lê. “Dit is jammer dat die kragvoorsiener gekies het om ons versoeke vir ŉ betalingsplan geïgnoreer het.” Die munisipaliteit het onderneem om steeds sy maandelikse betalings aan Eskom te doen.